

**600.0371.11.11.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

11 նոյեմբերի 2015 թվականի №371Ա  
քաղ. Երևան

«ՀԱՅԱՍՏԱՆԻ ԷԼԷԿՏՐԱԿԱՆ ՑԱՆՑԵՐ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆԸ ՆԱԽԱԶԳՈՒՇԱՑՆԵԼՈՒ ԵՎ ՔԱՂԱՔԱՑԻ ՀԵՂԻՆԵ ՄՈՎՍԵՍՅԱՆԻ ՍՊԱՌՄԱՆ ՀԱՄԱԿԱՐԳՆ ԷԼԵԿՏՐԱԿԱՆ ՑԱՆՑԻՆ ՄԻԱՑՆԵԼՈՒ ՄԱՍԻՆ

Հաշվի առնելով, որ.

ա) 2015 թվականի սեպտեմբերի 8-ին քաղաքացի Հեղինե Մովսեսյանը (այսուհետ՝ Դիմող) դիմել է Հայաստանի Հանրապետության հանրային ծառայությունները կարգավորող հանձնաժողով (այսուհետ՝ Հանձնաժողով)` հայտնելով, որ 2014 թվականի հունվարի 21-ին դիմել է «Հայաստանի էլեկտրական ցանցեր» փակ բաժնետիրական ընկերություն (այսուհետ՝ Մատակարար)՝ Երևան քաղաքի Էրեբունի այգետարածքի 4-րդ զանգվածի 50-րդ թաղամասի 3 հասցեի՝ իրեն պատկանող առանձնատան սպառման համակարգն (այսուհետ՝ սպառման համակարգ) էլեկտրական ցանցին միացնելու համար, սակայն մինչ օրս Դիմողին սպառման համակարգն էլեկտրական ցանցին միացման պայմանագիր կնքելու առաջարկ չի ներկայացվել.

բ) Հանձնաժողովը 2015 թվականի սեպտեմբերի 15-ից հարուցել է վարչական վարույթ՝ Մատակարարի կողմից սպառման համակարգն էլեկտրական ցանցին միացման սահմանված կարգի խախտման փաստի ուսումնասիրության նպատակով՝ առաջարկելով յոթնօրյա ժամկետում հարուցված վարչական վարույթի շրջանակում Հանձնաժողով ներկայացնել համապատասխան փաստարկներ և դրանք հիմնավորող փաստաթղթեր: Հարուցված վարչական վարույթը Հանձնաժողովի 2015 թվականի հոկտեմբերի 12-ի №ՍԱ-2200Լ և հոկտեմբերի 27-ի №2288Լ գրություններով երկարաձգվել է 10-ական օրով.

գ) Մատակարարը 2015 թվականի հոկտեմբերի 2-ի №04-ԵԲ-834 գրությամբ հայտնել է, որ.

1) 2014 թվականի փետրվարի 14-ի №12-ՎՄ-164 գրությամբ Դիմողին տեղեկացրել է, որ սպառման համակարգի էլեկտրասնուցման ապահովման համար տեխնիկատնտեսական տեսանկյունից լավագույն տարբերակը ԳԵ-1078 տրանսֆորմատորային ենթակայանն է: Միևնույն ժամանակ Մատակարարը դիմել է «Բազալտ» այգեգործական ընկերություն՝ ԳԵ-1078 տրանսֆորմատորային ենթակայանից համապատասխան հզորություն տրամադրելու վերաբերյալ համաձայնություն ստանալու նպատակով, սակայն մերժվել է,

2) Դիմողի սպառման համակարգն էլեկտրական ցանցին միացման այլընտրանքային տարբերակ է հանդիսանում Մուշավան գյուղից 4.8 կմ երկարությամբ 6 կՎ լարման օդային գծի կառուցումը՝ լրակազմ տրանսֆորմատորային ենթակայանի տեղակայմամբ և 0.4 կՎ լարման բաշխիչ ցանցի կառուցմամբ, ինչը կպահանջի զգալի ֆինանսական միջոցներ.

դ) Համաձայն ԷՄՕԿ-ի 13.8-րդ կետի՝ Հանձնաժողովը, սպառողի և մատակարարի շահերի հավասարակշռման նպատակով, առանձին դեպքերում, ինչպես նաև պետական կամ տեղական ինքնակառավարման մարմինների կողմից մատակարարին տրամադրվող իրավունքների, թույլտվությունների, եզրակացությունների կամ այլ փաստաթղթերի պատճառով ԷՄՕԿ-ի 13.4-րդ և 13.5-րդ կետերում նոր սպառման համակարգն էլեկտրական ցանցին միացման համար սահմանված ժամկետների պահպանման անհնարինության դեպքում մատակարարի կամ Դիմող անձի դիմումի հիման վրա, կարող է ընդունել էլեկտրական ցանցին միացման անհատական որոշումներ: ԷՄՕԿ-ի 13.8-րդ կետում նշված դեպքերում Մատակարարը պարտավոր է դիմել Հանձնաժողով՝ դրանք ի հայտ գալու պահից ոչ ուշ, քան 10 աշխատանքային օրվա ընթացքում` ներկայացնելով նաև համապատասխան հիմնավորող փաստաթղթեր: Մատակարարը պարտավոր է այդ մասին նույն ժամկետում իրազեկել նաև Դիմողին.

ե) Հարուցված վարչական վարույթի շրջանակում փաստվել է, որ Մատակարարը Դիմողի սպառման համակարգն էլեկտրական ցանցին միացման ընթացքում ի հայտ եկած խնդիրների մասին սահմանված ժամկետում չի տեղեկացրել Հանձնաժողովին և Դիմողին՝ խախտելով ԷՄՕԿ-ի 13.8-րդ կետը.

և հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածը` Հանձնաժողովը **որոշում է.**

1. ԷՄՕԿ-ի 13.8-րդ կետը խախտելու համար Մատակարարին նախազգուշացնել:
2. Մատակարարին.
3. սույն որոշումն ուժի մեջ մտնելու պահից 45 օրվա ընթացքում Պատվիրատուին ներկայացնել սպառման համակարգն էլեկտրական ցանցին միացման պայմանագիր և այդ մասին գրավոր տեղեկացնել Հանձնաժողովին.
4. Մատակարարն իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան:
5. Սույն որոշումն ուժի մեջ է մտնում ստորագրման պահից:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ**

**ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ**

**ՀԱՆՁՆԱԺՈՂՈՎԻ ՆԱԽԱԳԱՀ՝ Ռ.ՆԱԶԱՐՅԱՆ**

ք. Երևան

11 նոյեմբերի 2015թ.

Ժամը 1600